A szél arra fúj, amerre akar; hallod a zúgását, de nem tudod, honnan jön, és hova megy: így van mindenki, aki a Lélektől született.” Jn 3,8

Többször tapasztaltam olyat, hogy az eső egy pontosan meghatározható „vonaltól” esett és előtte vagy azon kívül nem. Azonban a szél esetében soha nem kerestem, de nem is tapasztaltam ilyet. Ezt a jelenséget ragadja meg a természet Ura annak érdekében, hogy szemléletessé tegye mondanivalóját, a szellemi igazságot.

A Szent Szellem (Lélek) munkájának kezdetét nem lehet pontosan meghatározni. Sok esetben csak utólag visszatekintve vagyunk képesek felismerni az események sorában a Szellemi beavatkozás egyes eseteit. Nem is tudjuk pontosan hogyan, mikor és milyen mértékben van jelen a Szent Szellem a dolgainkban. De nem is ez a fontos, hanem az, hogy – ugyanúgy, mint a szél esetében – érezzük hatását.

Krisztus követésének egyik fontos jellemzője, hogy rá kell bízni magunkat arra, amit Ő végez. Ez a bizalom a hit egyik összetevője. Elhiszem Isten kijelentett ígéreteit. Bízom abban, hogy Ő ezeket mind beteljesíti és meglátom mindezt a fizikai valóságban. Ez a megfelelő sorrend.

Ilyen módon lehetek Krisztus királyságának haszonélvezője. *VGy*